**Správa z konferencie**

 V dňoch 8.-9. Novembra 2019 sa v priestoroch Gréckokatolíckej teologickej fakulty Prešovskej univerzity v Prešove konala šiesta medzinárodná vedecká Konferencia filozofie a kanonického práva pod názvom *Karol Wojtyla : Osoba a čin*. Konferencia sa konala pri príležitosti päťdesiateho výročia publikovania tohto diela. Organizátormi konferencie boli Gréckokatolícka teologická fakulta Prešovskej univerzity v Prešove a Teologická fakulta univerzity Śląskiego v Katowiciach. Vedeckými garantmi konferencie boli Dr.h.c. prof. PhDr. Pavol Dancák, PhD a Prof. UŚ Dr hab. Andrzej Pastwa.

 Prvý deň konferenciu otvoril svojim príhovorom prodekan pre vonkajšie vzťahy a rozvoj GTF UNIPO doc. ThDr. Peter Tirpák, PhD., ktorý ocenil a vyzdvihol zámer konferencie a to, že aj po päťdesiatich rokoch má zmysel sa stretávať a diskutovať o diele Karola Wojtylu. V prvom príspevku konferencie prof. PhDr. Pavol Dancák, PhD. analyzoval význam subjekt a jeho neredukovateľnosť vo filozofickej antropológii Karola Wojtylu. Bioetickým konzekvenciám personalizmu Karola Wojtylu sa venoval prof. PhDr. Marek Petro, PhD. ICDr. Jurij Popovič, PhD. predstavil aktuálne spoločenské otázky postavenie osoby v kanonickom práve. Sociológ Prof. UKSW Dr hab. Krzysztof Wielecki otvoril druhú sekciu konferencie s príspevkom o význame a zmysle diela Karola Wojtylu *Osoba a čin*. O kategórii participácie u Karola Wojtylu prednášal Dr hab. Karol Jasiński z Univerzity Warmiaa Mazuryv Olsztyne. Po obedňajšej prestávke otvorila tretiu sekciu Dr hab. Aneta Gawkowska so svojím príspevkom o dôležitosti realizmu v konštrukcionistických časoch. Prof. Dr hab. Krzysztof Wieczorek predstavil príspevok Láska ako spirituálny akt, v ktorom prepájal personalizmus Karola Wojtylu a peumatológiu Ferdinanda Ebnera. Tému antropológie Karola Wojtylu v kontexte ideologického konfliktu prezentoval Dr hab. Marek Rembierz. Piatkový panel ukončil Dr hab. Mariusz Wojewoda, ktorý priblížil problematiku konceptu osoby v myslení Karola Wojtylu v perspektíve kognitívnych vied.

 Druhý deň konferencie otvoril príhovorom prof. UŚ Dr hab. AndrzejPastwa a pokračoval svojím príspevkom o osobe v manželskom práve v CIC a CCEO. Prof. UKSW Dr hab. Tomasz Gałkowski z Univerzity kardinála Stefana Wyszyńského vo Varšave analyzoval problematiku a participáciu autority v Cirkvi. Druhý blok prednášok otvorila

Dr Kinga Karsten, ktorá priblížila postavenie osoby v ústave Poľskej republiky. Posledný príspevok konferencie predniesol Prof. UPJPII Dr hab. Piotr Kroczek, v ktorom analyzoval ochranu osobných dát, ako výraz personalizmu.

 Konferencia nastolila aktuálne témy z oblasti filozofie a kánonického práva. Zahraniční a domáci účastníci konferencie poskytli odpovede na vysokej úrovni vedeckosti a odbornosti. Reflektovali aktuálnosť a význam diela Karola Wojtylu pre dnešok a poukázali na možnosti aplikácie záverov diela na problémy v súčasnej spoločnosti. Konferencia zároveň priniesla nové otázky a témy, ktorým sa budú účastníci venovať počas siedmeho ročníka konferencie, ktorá je pripravovaná pre rok 2020.

Mgr. Daniela Nguyen Trong